На основу члана 38. Закона о удружењима („Службени гласник РС“ бр. 51/09 и 99/11-др.закон), члана 32. Закона о локалној самоуправи (“Службени гласник РС” број 129/07, 83/14- др. закон и 101/16-др.закон) члана 3. Уредбе о средствима за подстицање програма или недостајућег дела средстава за финансирање програма од јавног интереса која реализују удружења („Сл.гласник РС“ бр.16/2018), члана 41. и 138.. Статута Општине Владичин Хан („Службени гласник Пчињског округа“, број 21/08 и 8/09 и „Службени гласник града Врања“ број 11/13, 5/17 и 14/17), Скупштина општине Владичин Хан на седници одржаној дана 24.06.2018. године, донела је

**П Р А В И Л Н И К**

**О НАЧИНУ И ПОСТУПКУ ОСТВАРИВАЊА ПРАВА НА ДОДЕЛУ СРЕДСТАВА ИЗ БУЏЕТА ОПШТИНЕ ВЛАДИЧИН ХАН ЗА ПРОГРАМЕ И ПРОЈЕКТЕ ОД ЈАВНОГ ИНТЕРЕСА КОЈЕ РЕАЛИЗУЈУ УДРУЖЕЊА**

I ОСНОВНЕ ОДРЕДБЕ

Овим Правилником одређују се ближи услови, критеријуми, обим, начин, поступак доделе, као и начин и поступак враћања средстава за програме и пројекте од јавног интереса које реализују удружења, а који се финансирају или суфинансирају из буџета Општине Владичин Хан (у даљем тексту: Општина).

Под програмима и пројектима који су од јавног интереса из члана 1. овог Правилника нарочито се сматрају програми и пројекти у области: активности на јачању сарадње између владиног, невладиног и бизнис сектора, социјалне заштите, борачко-инвалидске заштите, заштите лица са инвалидитетом, друштвене бриге о деци, подстицања наталитета, помоћи старима, здравствене заштите, заштите и промовисања људских и мањинских права, програми и пројекти за младе, екологије, заштите животне средине и здравља грађана, подстицања и развоја привредних делатности (туризам, пољопривреда, занатство, стари и ретки занати, задругарство и др), културне баштине, неговања историјских тековина, за развој културно-уметничког стваралаштва, активности пензионерских организација, афирмисања равноправности полова, других садржаја који доприносе убрзаном развоју општине Владичин Хан и афирмацији грађанског активизма.

Право учешћа имају удружења која су регистрована на територији општине Владичин Хан, односно имају седиште или огранак и делују на том подручју као општинске, међуопштинске или републичке организације не краће од шест месеци, с тим да све пројектне активности морају реализовати на територији општине Владичин Хан.

Изузетно право на учешће могу имати и удружења чије седиште није на територији општине Владичин Хан, уколико је програм односто пројекат удружења од изузетног јавног интереса и реализује се у већој мери на територији општине Владичин Хан.

Висина средстава за финансирање или суфинансирање програма и пројеката из члана 2. овог Правилника утврђује се сваке године одлуком о буџету Општине.

Програми и пројекти по правилу се реализују у текућој години.

Удружење може учествовати са више пројеката, а средства из буџета Општине могу се доделити за финансирање највише два пројекта у току једне буџетске године.

II ПОСТУПАК ДОДЕЛЕ СРЕДСТАВА

*КОНКУРС*

Средства за финансирање програма и пројеката из члана 2. овог Правилника додељују се на основу јавног конкурса.

Јавни конкурс се објављује на званичној интернет страници Општине Владичин Хан и порталу е-Управа.

Годишњи план расписивања јавних конкурса Општинско веће општине Владичин Хан објављује најкасније до 31. јануара на званичној интернет страници Општине и доставља Канцеларији за сарадњу са цивилним друштвом .

Годишњи план јавних конкурса садржи податке о даваоцу средстава, области, називу и планираном периоду расписивања јавног конкурса (у даљем тексту: конкурс) и друге релевантне податке у зависности од врсте конкурса.

Додела средстава за програме односто пројекате врши се на основу конкурса који расписује Комисија коју образује председник Општине и оглашава на званичној интернет страници Општине и порталу е-Управа.

Конкурс обавезно садржи следеће податке: једну или неколико сродних области од јавног интереса; ко може бити учесник конкурса; рок за подношење пријава; обим средстава која се додељују; преглед конкурсне документације коју је потребно доставити, уз попуњен образац предлога програма; трајање програма; ближа мерила и допунске критеријуме чијом применом се врши вредновање пријављених програма, са јасним системом за вредновање сваког појединачног критеријума, односно упућивање на службено гласило у коме је објављен пропис којим су утврђена ближа мерила и допунски критеријуми за вредновање програма.

Комисија по службеној дужности утврђују да ли је удружење уписано у регистар надлежног органа и да ли се, према статутарним одредбама, циљеви удружења остварују у области у којој се програмодносто пројекат реализује.

Пријава на конкурс подноси се Комисији на обрасцима који се уз Конкурс стављају на интернет страницу Општине Владичин Хан.

За сваки програм односно пројекат подноси се посебна пријава.

Детаљан опис програма односно пројекта треба да садржи податке: област у којој се програм односно пројекат реализује, територију на којој би се програм односно пројекат реализовао, време и дужину трајања програма, циљ, врсту и обим активности које би се вршиле у току реализације програма односно пројекта, укупан број лица који је потребан за извођење програма односно пројекта и детаљан финансијски план.

Саставни део пријаве је изјава о прихватању обавезе подносиоца пријаве у случају да Општина финансира или суфинансира пријављени програм односно пројекат према којој одговорно лице подносиоца пријаве, под кривичном и материјалном одговорношћу изјављује:

* да су сви подаци наведени у Пријави истинити и тачни;
* да ће додељена средства бити наменски утрошена;
* да ће у законском року бити достављен извештај о реализацији програма односно пројекта са финансијском документацијом,
* да ће током реализације програма односно пројекта у публикацијама и другим медијима бити назначено да је реализацију подржала Општина Владичин Хан.

Подносиоци пријаве, обрасце за пријаву на Конкурс могу преузети на званичној интернет страници Општине.

Пријаве се подносе у штампаном облику (у затвореној коверти, на чијој полеђини се наводе подаци о подносиоцу пријаве), на писарници Општинске управе Општине Владичин Хан или поштом.

Уз пријаву се подноси и пратећа документација наведена у јавном конкурсу.

*КОМИСИЈА*

Стручну процену и избор удружења којима се додељују буџетска средства врши Комисија коју образује председник Општине.

Комисија има председника и четири члана.

Чланови комисије су дужни да потпишу изјаву да немају приватни интерес у вези са радом и одлучивањем комисије, односно спровођењем конкурса (Изјава о непостојању сукоба интереса), чију ближу садржину и поступак у коме се води рачуна о непостојању сукоба интереса прописује Општинско веће.

Административне и стручне послове за потребе Комисије обавља Општинска управа.

Комисија има следеће надлежности:

1. Расписује конкурс
2. Прописује потребне обрасце за учешће на јавни конкурс
3. разматра пријаве на конкурс;
4. врши избор програма и пројеката који се предлажу за финансирање или суфинансирање
5. предлаже Општинском већу доношење одлуке о расподели средстава и
6. врши и друге послове у складу са овим Правилником.

Комисија је независна у свом раду.

Чланови Комисије не добијају накнаду за свој рад.

Седницама Комисије председава председник Комисије.

Комисија о свом раду води записник.

*КРИТЕРИЈУМИ*

Избор програмаодносто пројекта који ће се финансирати средствима буџета општине Владичин Хан врши се применом следећих општих критеријума:

1) референце програма: област у којој се реализује програм, дужина трајања програма, број корисника програма, могућност развијања програма и његова одрживост;

2) циљеви који се постижу: обим задовољавања јавног интереса, степен унапређења стања у области у којој се програм спроводи;

3) суфинансирање програма из других извора: сопствених прихода, буџета Републике Србије, аутономне покрајине или јединице локалне самоуправе, фондова Европске уније, поклона, донација, легата, кредита и друго, у случају недостајућег дела средстава за финансирање програма;

4) законитост и ефикасност коришћења средстава и одрживост ранијих програма: ако су раније коришћена средства буџета, да ли су испуњене уговорне обавезе.

Избор програма применом критеријума из става 1. овог члана, вредновање предлога програма и пројеката врши се на основу следећих ближих мерила:

|  |  |
| --- | --- |
| КРИТЕРИЈУМИ | БРОЈ ПОЕНА |
| Циљеви и стратешко утемељење пројекта | 30 |
| Циљна група и корисници – број и величина циљне групе, директних и индиректних корисника укључених у реализацију пројекта | 20 |
| Иновативност пројектне идеје | 10 |
| Очекивани резултати и одрживост пројекта | 20 |
| Буџет пројекта | 20 |

Сваки члан Комисије врши појединачно вредновање предлога пројеката.

Предлог пројекта који као просечну оцену вредновања свих чланова од Комисије има минимум 60 поена биће разматран у даљој процедури за потенцијално финансирање.

У овој инстанци Комисија може захтевати од подносиоца предлога пројеката евентуално усклађивање буџета пројекта односно рокова реализације пројекта, а све у циљу израде што оптимналније листе предложених пројекта за финансирање.

Уколико подносилац предлога пројекта не пристане на предложене корекције од стране Комисије сматраће се да је одустао од пријаве на конкурс

Приликом вредновања програма Комисија ће узети у обзир да ли је са удружењем у претходне две године раскинут уговор због ненаменског трошења буџетских средстава.

ПОСТУПАК ОДЛУЧИВАЊА

**Члан 11.**

Комисија је дужна да у року од 60 дана од завршетка конкурса размотри пристигле пријаве и у складу са прописаним критеријумима утврди листу вредновања и рангирања пријављених програма .

Листа из става 1. овог члана објављује се на званичној интернет страници Општине и на порталу е–Управа.

Учесници конкурса имају право увида у поднете пријаве и приложену документацију у року од три радна дана од дана објављивања листе из става 1. овог члана.

На листу из става 1. овог члана учесници конкурса имају право приговора надлежном органу Комисији у року од осам дана од дана њеног објављивања.

Одлуку о приговору, која мора бити образложена, Комисија доноси у року од 15 дана од дана његовог пријема.

Предлог одлуке о расподели средстава Комисија доставља Општинском већу у року од 3 дана од дана одлучивања по приговорима.

Одлуку о избору програма Општинско веће доноси у року од 30 дана од дана истека рока за подношење приговора.

Одлука из става 7. овог члана објављује се на званичној интернет страници Општине и на порталу е–Управа.

*УГОВОР*

**Члан 12.**

Након Одлуке о расподели средстава, са изабраним подносиоцима пријаве закључују се уговори о финансирању или суфинансирању програма односно пројекта.

Уговор у име Општине потписује председник Општине.

Средства која се одобре за реализацију програма јесу наменска средства и могу да се користе искључиво за реализацију конкретног програма и у складу са уговором.

Пренос средстава из става 1. овог члана врши се у складу са прописима којима се уређује пренос средстава и отварање рачуна корисника јавних средстава.

Уговором се уређују међусобна права, обавезе и одговорности уговорних страна, а нарочито: утврђен предмет програма односно пројекта, рок у коме се програм односно пројекат реализује, конкретне обавезе уговорних страна, износ средстава и начин обезбеђења и преноса средстава, инструменти обезбеђења за случај ненаменског трошења средстава обезбеђених за реализацију програма односно пројекта, односно за случај неизвршења уговорне обавезе – предмета програма односно пројекта и повраћај неутрошених средстава.

Корисник средстава дужан је да пре склапања уговора Општинском већу достави изјаву да средства за реализацију одобреног програма нису на други начин већ обезбеђена као и изјаву о непостојању сукоба интереса и интерни акт о антикорупцијској политици.

*ПРАЋЕЊЕ РЕАЛИЗАЦИЈЕ ПРОГРАМА И ПРОЈЕКАТА*

**Праћење реализације**

**Члан 13**

Радно тело образовано од стране Општинског Већа у зависности од области програма који се реализује ( у даљем тексту радно тело) прати реализацију програма односно пројеката за који су одобрена средства у складу са овим Правилником.

Праћење реализације програма односно пројеката обухвата:

1) обавезу удружења да обавештава радно тело о реализацији програма, у роковима одређеним уговором;

2) прегледање извештаја од стране радно тело

3) мониторинг посете представника радно тело

4) обавезу удружења да омогући представницима радно телода изврше увид у релевантну документацију насталу у току реализације програма;

5) прикупљање информација од корисника програма односно пројеката;

6) друге активности предвиђене уговором.

Праћење може обухватити и ревизију овлашћеног ревизора, уколико је то предвиђено конкурсним условима и уговором.

Удружење односно реализатор програма односно пројеката је дужно да радно тело омогући праћење реализације програма.

**Члан 14.**

Изабрани подносиоци пријаве, којима су додељена средства за финансирање или суфинансирање програма односно пројекта израђује периодичне и завршне наративне и финансијске извештаје.

Периодични и завршни наративни извештај из става 1. овог члана садржи: детаљан опис активности и резултата реализације програма у односу на планиране активности дефинисане уговором, како би се могла извршити процена успешности од стране надлежног органа и образложење за свако одступање од програма и преглед корективних мера чије се предузимање планира од стране корисника средстава.

Периодични и завршни финансијски извештај из става 1. овог члана садржи: приказ буџета, који је саставни део уговора, са прегледом свих трошкова који су настали током извештајног периода, као и целокупну документацију која оправдава настале трошкове.

**Члан 15.**

Удружење доставља периодичне и завршне наративне и финансијске извештаје у роковима предвиђеним закљученим уговором.

Надлежни органпрегледа и разматра извештаје из става 1. овог члана.

Прегледом финансијских извештаја Одељење за финансије и привредуутврђује да ли су буџетска средства наменски коришћена и да ли постоји рачуноводствена документација која указује на наменски утрошак истих.

Плаћања и издаци који нису у складу са уговорним обавезама и/или без припадајуће рачуноводствене документације неће бити признати, о чему се носилац програма и Општинско веће обавештава писаним путем.

Прегледом наративног извештаја радно тело остварује увид и врши процену квалитета и успешности програма у смислу реализације постављених циљева.

О извршеној процени радно телообавештава корисника средстава и Општинско веће.

Удружење на захтев надлежног органа доставља допуну и додатно објашњење навода изнетих у извештају у року од осам дана од пријема захтева надлежног органа за доставу допуне документације.

**Ч**л**ан 16.**

У циљу праћења реализације програма односно пројеката, радно теломоже реализовати мониторинг посете, које могу бити најављене или ненајављене.

За програме чије трајање је дуже од шест месеци и чија је вредност одобрених средстава већа од 500.000,00 динара, као и програме односно пројекте који трају дуже од годину дана, радно тело реализује најмање једну мониторинг посету у току трајања програма, односно најмање једном годишње о чему радно телосаставља извештај у року од 10 дана од дана спроведене посете.

Радно теломоже израдити и препоруке за отклањање недостатака и рокове за њихову реализацију и упутити их кориснику средстава.

**Сукоб интереса код корисника средстава**

**Члан 17.**

Удружење ће предузети све потребне мере у циљу избегавања сукоба интереса приликом коришћења наменских средстава и одмах по сазнању обавестити Општинско веће о свим ситуацијама које представљају или би могле довести до сукоба интереса, у складу са законом.

Сваки сукоб интереса Општинско веће посебно разматра и може од удружења затражити сва потребна обавештења и документацију.

У случају утврђеног постојања сукоба интереса у спровођењу уговора, Општинско веће ће затражити од удружења да без одлагања, а најкасније у року од 30 дана, предузме одговарајуће мере.

**Прерасподела одобреног износа средстава**

**Члан 18.**

Корисник средстава, у изузетним ситуацијама, може да тражи сагласност од Општинско веће ради прерасподеле средстава за реализацију планираних активности у оквиру одобреног програма.

Захтевом за прерасподелу средстава не може се тражити повећање расхода који се односе на људске ресурсе.

Прерасподела средстава се може извршити тек након добијања писмене сагласности или потписивањем анекса уговора са даваоцем средстава.

**Поступање у случају неправилности**

**Члан 19.**

Општинско већеобавештава корисника средстава да ће покренути поступак за раскид уговора и повраћај средстава са припадајућом каматом уколико су неправилности такве природе да онемогућавају радно тело односно Одељењеза финасије и привреду да утврде да су додељена средства наменски коришћена, односно ако утврди ненаменски утрошак средстава.

**Раскид уговора и повраћај средстава**

**Члан 20.**

Ако се приликом праћења реализације програма утврди ненаменско трошење средстава Општинско већедужно је да раскине уговор, захтева повраћај пренетих средстава, односно да активира инструменте обезбеђења, а удружење је дужно да средства врати са законском каматом..

**Извештај**

**Члан 21.**

Одељење за привреду и финансијеизрађује извештај о реализованој финансијској подршци програмима удружења из буџетских средстава у претходној календарској години, који се објављује на званичној интернет страници Општине и на порталу е-Управа.

**Објављивање**

**Члан 22.**

Подаци и акти који се у складу са овим Правилником објављују се на интернет страници Општине, порталу е-Управе, и на огласној табли Општинске управе општине Владичин Хан.

IV. ПРЕЛАЗНЕ И ЗАВРШНЕ ОДРЕДБЕ

**Члан 23.**

За све што није регулисано овим Правилником примењиваће се Уредба о средствима за подстицање програма или недостајућег дела средстава за финансирање програма од јавног интереса која реализују удружења („Сл.гласник РС“ бр.16/2018).

**Члан 24.**

Овај Правилник ступа на снагу осмог дана од дана објављивања у „Службеном гласнику Града Врања“.

**СКУПШТИНА ОПШТИНЕ П Р Е Д С Е Д Н И Ц А**

**ВЛАДИЧИН ХАН Данијела Поповић**

**БРОЈ: 06-94/7/18-I**